## הלנת שכר (פרק כד, יד-טו)

יד לֹא תַעֲשֹׁק שָׂכִיר עָנִי וְאֶבְיוֹן מֵאַחֶיךָ אוֹ מִגֵּרְךָ אֲשֶׁר בְּאַרְצְךָ בִּשְׁעָרֶיךָ: טו בְּיוֹמוֹ תִתֵּן שְׂכָרוֹ וְלֹא תָבוֹא עָלָיו הַשֶּׁמֶשׁ כִּי עָנִי הוּא וְאֵלָיו הוּא נֹשֵׂא אֶת נַפְשׁוֹ וְלֹא יִקְרָא עָלֶיךָ אֶל ה' וְהָיָה בְךָ חֵטְא:

אף על פי שאיסור הלנת שכר נוגע ודאי לכל מועסק, ללא תלות במצבו הכלכלי, האופן שבו מנוסחת המצווה בחומש דברים מכוון דווקא אל המועסק שהוא גם עני.

ראשית נתייחס לפרטי הפסוקים:

* מה מקומה של מצווה זו מול האיסור המקביל בויקרא יט, יג?
* מהו הנימוק למצווה המופיע בפסוקים?

עיון בפרשנים

רש"י [יד]:

**לא תעשק שכיר** - והלא כבר כתוב, אלא לעבור על האביון בשני לאוין לא תעשוק שכר שכיר שהוא עני ואביון, ועל העשיר כבר הוזהר (ויקרא יט יג) לא תעשוק את רעך:

**אביון** - התאב לכל דבר:

**מגרך** - זה גר צדק:

**בשעריך** - זה גר תושב האוכל נבלות:

**אשר בארצך** - לרבות שכר בהמה וכלים:

רש"י [טו]:

**ואליו הוא נושא את נפשו** - אל השכר הזה הוא נושא את נפשו למות, עלה בכבש ונתלה באילן:

והיה בך חטא - מכל מקום, אלא שממהרין להיפרע על ידי הקורא:

רמב"ן [יד]:

**לא תעשק שכיר עני ואביון -** ידבר הכתוב בהווה, שהעניים והאביונים והגרים משכירים עצמם. וכן אם כסף תלווה את עמי את העני עמך (שמות כב כד), וכן לגר ליתום ולאלמנה יהיה (להלן פסוק יט), שהם העניים ברוב. וכן בהרבה מקומות ידבר בהווה, כמו לא תחסם שור בדישו (להלן כה ד), לא תחרש בשור ובחמור יחדיו (לעיל כב י).

ובספרי (תצא קמה) אמרו: אם כן למה נאמר עני ואביון, ממהר אני ליפרע על ידי עני ואביון יותר מכל אדם.

ודרשו מגרך - זה גר צדק, לעבור עליו בשני לאוין:

נשים לב למטבע הלשון המופיע כבר ככלל בדברי חז"ל (משנה בבא קמא ה, ז) **"דיבר הכתוב בהווה**" משמעות כלל זה היא שהתורה השתמשה בדוגמא הלקוחה מן המציאות הרווחת ואין בכוונתה לומר שהדיון ההלכתי נסוב רק על הדוגמא המובאת בו. במקרה שלפנינו - מסביר רמב"ן שהתורה אסרה לעשוק שכיר עני ואביון משום שהשכירים עליהם מדברת התורה היו על פי רוב עניים. התורה לא באה לומר שמותר לעשוק שכיר שאינו אביון. באותו אופן התורה מצווה לדאוג לגר ליתום ולאלמנה מפני שבתקופת התורה אוכלוסיות אלו היו על פי רוב עניות, אולם מובן שיש לדאוג לכל עני גם אם אינו גר, יתום או אלמנה.

רמב"ן מציג שתי אפשרויות פירוש לתיאור השכיר כ"עני ואביון". על דרך הפשט - דיבר הכתוב בהווה והתורה מתייחסת לעני ואביון משום שהשכירים על פי רוב היו עניים. בנוסף מביא רמב"ן מדרש על פיו התייחסה התורה במפורש לעושק שכיר עני ואביון על מנת לרמוז שעל עושק שכירים אלו הקב"ה ממהר להיפרע, הווה אומר ממהר להעניש את העושק.

רמב"ן [טו]:

(טו) "בְּיוֹמוֹ תִתֵּן שְׂכָרוֹ וְלֹא תָבוֹא עָלָיו הַשֶּׁמֶשׁ כִּי עָנִי הוּא וְאֵלָיו הוּא נֹשֵׂא אֶת-נַפְשׁוֹ" –

על דרך הפשט ביאור ממה שנאמר בתורה "לא תלין פעולת שכיר אתך עד בקר" (ויקרא י"ט, יג), כי דרך הכתובים לדבר בהווה. והמנהג לשכור הפועל ביום אחד, ולערב הוא יוצא (לביתו) טרם בא השמש. ויצוה הכתוב לפרעו ביומו בהשלים מלאכתו מיד, ושלא תבוא עליו השמש, כדי שיקנה בשכרו לו ולאשתו ולבניו מה שיאכלו בלילה.

… ילמד אותנו בכאן, כי מה שאמר בתורה "לא תלין פעולת שכיר אתך עד בקר", הכונה בו שתפרענו ביומו, שאם לא תפרענו בצאתו ממלאכתו מיד, הנה ילך לביתו וישאר שכרו אתך עד בקר וימות הוא ברעב בלילה [...]

ורבותינו פירשו (בבא מציעא קי ע"ב) כי הכתוב בתורה "עד בקר" בשכיר יום, ושב לבאר בכאן דין שכיר לילה, והנה לכל אחד זמן לפרעון שנים עשר שעות.

והוא האמת בקבלה, והנאות בטעם נכון:

רמב"ן מבאר שבפשט אין פער בין איסור הלנת השכר בויקרא לבין האיסור כאן בדברים. למעשה הכתוב בדברים מבאר את הכתוב בויקרא ("מצווה מבוארת"). בשני המקרים מדובר בשכיר יום, ויש לשלם לו עד סוף יום העבודה לפני השקיעה! דברי הכתוב "לא תלין.. עד בוקר" באים לומר שאם בעל הבית יימנע מלשלם עד השקיעה, הרי שהכסף ילין אצלו עד בוקר וזה חטא.

לעומת זאת חז"ל מבארים את הבדל ניסוח הדין שבין ויקרא ("עד בוקר") לדברים ("ביומו תתן שכרו"), כמלמד על שני מקרים שונים. בויקרא עוסקת התורה בשכיר יום ובדברים בשכיר לילה. מהבדלי הניסוח למדים חז"ל שני זמנים שונים בהם יש לשלם שכר - כל היום או כל הלילה. חז"ל מסיקים שמדובר בשני שכירים, שכיר יום ושכיר לילה, וקובעים את גדרה של הלנת שכר - 12 שעות. לשכיר יום יש לשלם במהלך 12 השעות מאז סיים את עבודתו הווה אומר עד לבוקר שלמחרת יום העבודה. באותו אופן, לשכיר לילה יש לשלם כל היום עד השקיעה שלמחרת. **ההבדל המעשי בין לימוד הפשט ללימוד הדרש הוא:** עד מתי יש לשלם את שכרו של שכיר יום? לפי הפשט מיד בסוף יום העבודה, לפי רבותינו עד 12 שעות לאחר תום העבודה.